b'\n_START_ARTICLE_\nMjanmar\n_START_SECTION_\nEtimologija\n_START_PARAGRAPH_\nLeta 1989 je voja\xc5\xa1ka vlada uradno spremenila angle\xc5\xa1ke prevode mnogih imen, ki segajo v kolonialno obdobje Burme ali prej, tudi ime dr\xc5\xbeave same: "Burma" je postala "Mjanmar". Preimenovanje je \xc5\xa1e vedno sporna tema.  Mnoge politi\xc4\x8dne in etni\xc4\x8dne opozicijske skupine in dr\xc5\xbeave \xc5\xa1e naprej uporabljajo ime "Burma", ker ne priznavajo legitimnosti vladajo\xc4\x8de voja\xc5\xa1ke vlade ali njenega organa za preimenovanje dr\xc5\xbeave. _NEWLINE_Uradno polno ime dr\xc5\xbeave je "Zvezna republika Mjanmar" (burmansko: Pyidaunzu Thanm\xc4\x83da My\xc4\x83ma Nainngandaw). Nekatere dr\xc5\xbeave, ki niso priznale tega imena, uporabljajo kratko obliko "Union of Burma" (Burmanska zveza). _NEWLINE_"Burma" ali "Mjanmar" je ime, ki izhaja iz imena burmanske ve\xc4\x8dine, narodne skupine Bamar. Mjanmar je literarna oblika imena skupine, medtem ko Burma izvira iz "Bamar", pogovorne oblike imena skupine. Ime Burma je bilo v uporabi v angle\xc5\xa1kem jeziku od 18. stoletja._NEWLINE_Burma se \xc5\xa1e naprej uporablja v angle\xc5\xa1\xc4\x8dini v \xc5\xa1tevilnih dr\xc5\xbeavah, vklju\xc4\x8dno z Zdru\xc5\xbeenim kraljestvom in Kanado. Uradne ZDA ohranjajo ime Burma kot ime dr\xc5\xbeave, \xc4\x8deprav na spletni strani State Departmenta navajajo dr\xc5\xbeavo kot "Burma (Mjanmar)" in Barack Obama se sklicuje na dr\xc5\xbeavo Mjanmar. Zdru\xc5\xbeeni narodi uporabljajo Mjanmar in tudi Zdru\xc5\xbeenje dr\xc5\xbeav jugovzhodne Azije, Rusija, Nem\xc4\x8dija, Kitajska, Indija, Norve\xc5\xa1ka in Japonska._NEWLINE_Ve\xc4\x8dina angle\xc5\xa1ko govore\xc4\x8dih mednarodnih medijskih hi\xc5\xa1 uradno navaja ime Mjanmar, vklju\xc4\x8dno z BBC, CNN, Al D\xc5\xbeaziro, Reutersom in Russio Today._NEWLINE_Burma je v \xc5\xa1pan\xc5\xa1\xc4\x8dini, italijan\xc5\xa1\xc4\x8dini in romun\xc5\xa1\xc4\x8dini znana kot "Birmania", kot "Birm\xc3\xa2nia" v portugal\xc5\xa1\xc4\x8dini in kot "Birmanie" v franco\xc5\xa1\xc4\x8dini. Vlada Brazilije uporablja "Mianmar".\n_START_SECTION_\nPrazgodovina\n_START_PARAGRAPH_\nArheolo\xc5\xa1ki dokazi ka\xc5\xbeejo, da je homo erectus \xc5\xbeivel na obmo\xc4\x8dju dana\xc5\xa1nje Burme \xc5\xbee pred 400.000 leti.  Prvi dokaz o homo sapiensu je iz okoli 11.000 pred na\xc5\xa1im \xc5\xa1tetjem, v kamenodobni kulturi, imenovani anyathian, z odkritji kamnitega orodja v osrednji Burmi. Dokaze o neolitski udoma\xc4\x8ditvi \xc5\xbeivali in rastlin ter uporabi poliranega kamnitega orodja, ki segajo med 10.000 in 6000 pred na\xc5\xa1im \xc5\xa1tetjem, so odkrili v obliki jamskih poslikav v bli\xc5\xbeini mesta Taund\xc5\xbei. _NEWLINE_Bronasta doba je bila okoli leta 1500 pred na\xc5\xa1im \xc5\xa1tetjem, ko so ljudje v regiji namesto bakra za\xc4\x8deli uporabljati bron; bili so med prvimi ljudmi na svetu, ki so gojili ri\xc5\xbe, perutnino in pra\xc5\xa1i\xc4\x8de. \xc5\xbdelezna doba se je za\xc4\x8dela okoli 500 pred na\xc5\xa1im \xc5\xa1tetjem, ko se je v naseljih na obmo\xc4\x8dju, ju\xc5\xbeno od dana\xc5\xa1njega Mandalaja, pojavilo \xc5\xbeelezo. Dokazano je, da so imeli na ri\xc5\xbeu temelje\xc4\x8da naselja, velike vasi in manj\xc5\xa1a mesta ter so trgovali s svojo okolico, pa tudi s Kitajsko v obdobju od 500 pred na\xc5\xa1im \xc5\xa1tetjem in 200 na\xc5\xa1ega \xc5\xa1tetja. V \xc5\xbeelezni dobi so na burmansko kulturo vplivali tudi zunanji viri, kot sta Indija in Tajska, kar je razvidno iz na\xc4\x8dina pogrebov otrok in njihovih  pokopov. To ka\xc5\xbee na neko obliko stikov med skupinami v Burmi in drugod, verjetno prek trgovine. _NEWLINE_Okoli 2. stoletja pred na\xc5\xa1im \xc5\xa1tetjem so se v osrednji Burmi pojavile prve znane mestne dr\xc5\xbeave. Ob selitvah proti jugu so jih ustanavljali tibetansko-burmansko govore\xc4\x8di Pju, najzgodnej\xc5\xa1i prebivalci Burme, o katerih so ohranjeni podatki iz dana\xc5\xa1njega Junana. Kultura Pjujev je mo\xc4\x8dno vplivala na trgovino z Indijo, uvoz budizma in tudi druge kulturne, arhitekturne in politi\xc4\x8dne koncepte, ki so trajno vplivali na poznej\xc5\xa1o burmansko kulturo in politi\xc4\x8dno organiziranost. _NEWLINE_V 9. stoletju je nastalo ve\xc4\x8d mestnih dr\xc5\xbeav: Pju v osrednjem suhem obmo\xc4\x8dju, Mon ob ju\xc5\xbeni obali in Arakan vzdol\xc5\xbe zahodnega primorja. Ravnote\xc5\xbeje je bilo poru\xc5\xa1eno, ko so dr\xc5\xbeavo Pju za\xc4\x8deli ponavljajo\xc4\x8de napadati iz kraljevine Nan\xc4\x8dao med letoma 750 in 830. V sredini poznega 9. stoletja je ljudstvo Mranma (Burmanci/Bamar) iz Nan\xc4\x8daa ustanovilo majhno naselje Pagan (danes Bagan). To je bila ena od konkuren\xc4\x8dnih mestnih dr\xc5\xbeavic do poznega 10. stoletja, v kateri sta se krepili oblast in pomembnost.\n_START_SECTION_\nCesarska Burma\n_START_PARAGRAPH_\nPagan je postopoma rasel, povezal okoli\xc5\xa1ke dr\xc5\xbeave, dokler ni v 1050-1060-tih Anavrata ustanovil Paganski imperij, prvo poenotenje doline reke Iravadi in njenega obrobja. V 12. in 13. stoletju sta bila Paganski in Kmerski imperij dve glavni sili na celinski jugovzhodni Aziji. Burmanski jezik in kultura sta postopoma prevladala v zgornji dolini Iravadija, v poznem 12. stoletju pa so zamrli jeziki pju, mon\xc5\xa1\xc4\x8dina in pali. _NEWLINE_Teravadski budizem se je po\xc4\x8dasi za\xc4\x8del \xc5\xa1iriti po vaseh, \xc4\x8deprav so tantrizem, mahajanski budizem, brahmanizem in animizem ostali mo\xc4\x8dno zakoreninjeni. Vladarji Pagana in bogata\xc5\xa1i so zgradili ve\xc4\x8d kot 10.000 budisti\xc4\x8dnih templjev samo v osrednjem Paganu. Ponavljajo\xc4\x8di mongolski vdori (1277-1301) so zru\xc5\xa1ili \xc5\xa1tiri stoletja staro kraljestvo leta 1287._NEWLINE_Po koncu Paganskega kraljestva sta sledila upad in 250 let politi\xc4\x8dne razdrobljenosti, ki je trajala do 16. stoletja. Priseljenci \xc5\xa0ani, ki so prispeli z vdori Mongolov, so  kot Burmanci \xc5\xa1tiri stoletja prej ostali v ozadju. Ve\xc4\x8d konkuren\xc4\x8dnih \xc5\xa1anskih dr\xc5\xbeavic je obvladovalo celotni severozahod do vzhodnega loka okrog doline Iravadi. Za dolino je bilo preve\xc4\x8d spopadov med majhnimi dr\xc5\xbeavami do poznega 14. stoletja, ko sta se pojavili dve mo\xc4\x8dni sili, kraljestvo Ava in kraljestvo Hantavadi. Na zahodu je bil politi\xc4\x8dno razdrobljen Arakan pod konkuren\xc4\x8dnimi vplivi svojih mo\xc4\x8dnej\xc5\xa1ih sosedov, dokler prvi\xc4\x8d leta 1437 Kraljevina Mrauk U ni poenotila arakanske obale._NEWLINE_\xc5\xbde zgodaj so se pripadniki kraljestva Ava borili za poenotenje (1385-1424), vendar niso nikoli povsem sestavili izgubljene kraljevine. Potem ko je Hantavadi zadr\xc5\xbeal kraljestvo Ava, se je za\xc4\x8dela zlata doba. Arakan je ostal mo\xc4\x8dan na svojem ozemlju naslednjih 350 let. V nasprotju s tem je stalno bojevanje kraljestvo Ava mo\xc4\x8dno oslabilo in je od 1481 dalje po\xc4\x8dasi razpadalo. Leta 1527 je Konfederacija dr\xc5\xbeav \xc5\xa0an osvojila kraljestvo Ava in zavladala zgornji Burmi do leta 1555._NEWLINE_Kot Pagansko kraljestvo so bile dr\xc5\xbeave Ava, Hantavadi in \xc5\xa0an ve\xc4\x8dnarodne. Kljub vojnam se je kulturno usklajevanje nadaljevalo. To obdobje velja za zlato dobo burmanske kulture. Burmanska literatura je "zrasla v bolj samozavestno, priljubljeno in slogovno raznoliko", pojavila se je druga generacija burmanskega prava, pa tudi zgodnje panburmanske kronike. Hantavadski vladarji so predstavili verske reforme, ki so se nato raz\xc5\xa1irile v druge dele dr\xc5\xbeave. V tem obdobju so bili zgrajeni \xc4\x8dudoviti templji Mrauk U._NEWLINE__NEWLINE_ _NEWLINE_Politi\xc4\x8dna zdru\xc5\xbeitev se je vrnila v sredini 16. stoletja zaradi prizadevanj dinastije Taungu (Toungu), nekdanje vazalne dr\xc5\xbeave Ava. Taungujev mlad, ambiciozen kralj Tabin\xc5\xa1veti je premagal mo\xc4\x8dnej\xc5\xa1e Hantavadije leta 1541. Njegov naslednik Bajinaung je \xc5\xa1el osvojit ogromno obmo\xc4\x8dje celinske jugovzhodne Azije, vklju\xc4\x8dno z dr\xc5\xbeavami \xc5\xa0an, Lan Na, Manipur, kitajski \xc5\xa0an, Siam, Lan \xc4\x8cang in ju\xc5\xbeni Arakan. Vendar pa je najve\xc4\x8dji imperij v zgodovini jugovzhodne Azije razpadel kmalu po Bajinaungovi smrti leta 1581, popolnoma propadel pa 1599. Siam je zasedel Tenaserim, Lan Na in portugalski pla\xc4\x8danci so ustanovili portugalsko posest Siriam (danes Tanljin)._NEWLINE_Dinastija se je reorganizirala in premagala Portugalce leta 1613 in Siam leta 1614. Obnovljeno je bilo manj\xc5\xa1e, bolj obvladljivo kraljestvo, ki je zajemalo Spodnjo in Zgornjo Burmo, dr\xc5\xbeavo \xc5\xa0an, Lan Na in zgornji Tenaserim. Obnovljeni kralji dinastije Taungu so ustvarili pravni in politi\xc4\x8dni okvir, katerega osnovne lastnosti so se nadaljevale do 19. stoletja. Krona se je v celoti nadomestila z dednimi poglavarji, poobla\xc5\xa1\xc4\x8denimi guvernerji (upravniki) v celotni dolini Iravadija in mo\xc4\x8dno so se zmanj\xc5\xa1ale dedne pravice \xc5\xa1anskih poglavarjev. Trgovina in posvetne upravne reforme so zgradile uspe\xc5\xa1no gospodarstvo za ve\xc4\x8d kot 80 let. Od leta 1720 dalje se je kraljestvo spopadalo s ponavljajo\xc4\x8dimi se napadi Manipurijcev v Zgornji Burmi in upori v Lan Naju. Leta 1740 je bilo v Spodnji Burmi ustanovljeno obnovljeno kraljestvo Hantavadi. _NEWLINE_Po padcu kraljestva Ava je uporna skupina Alaungpaja iz dinastije Konbaung premagala obnovljeni Hantavadi in leta 1759 so zdru\xc5\xbeili vso Burmo (in Manipur), izrinili Francoze in Britance, ki so ponudili roko Hantavadiju. Leta 1770 so dedi\xc4\x8di Alaungpaje obvladali velik del Laosa (1765), premagali Siam (1767) in porazili \xc5\xa1tiri vdore iz Kitajske (1765-1769)._NEWLINE_Od Burme, zaskrbljene zaradi kitajske gro\xc5\xbenje, je Siam 1770 izterjal svoja ozemlja in leta 1776 osvojil Lan Na. Burma in Siam sta bila v vojni do leta 1855, toda nastal je zastoj, izmenjava Tenaserima (v Burmo) in Lan Naja (v Siam). Kralj Bodopaja se je zaradi mo\xc4\x8dne Kitajske in o\xc5\xbeivljenega Siama na vzhodu obrnil na zahod in osvojil Arakan (1785), Manipur (1814) in Asam (1817. To je bilo drugo najve\xc4\x8dje kraljestvo v burmanski zgodovini, pa tudi z dolgo nejasno mejo z Britansko Indijo._NEWLINE_Obse\xc5\xbenost tega kraljestva je bila kratkotrajna. Burma je izgubila Arakan, Manipur, Asam in Tenaserim z Britanci v prvi angle\xc5\xa1ko-burmanski vojni (1824-1826). Leta 1852 je Britanija enostavno zasegla Spodnjo Burmo v drugi angle\xc5\xa1ko-burmanski vojni. Kralj Mindon je posku\xc5\xa1al posodobiti kraljestvo in se leta 1875 komaj izognil priklju\xc4\x8ditvi z dr\xc5\xbeavo Karenov. Britanci, vznemirjeni zaradi u\xc4\x8dvrstitve francoske Indokitajske, so priklju\xc4\x8dili preostali del dr\xc5\xbeave v tretji angle\xc5\xa1ko-burmanski vojni leta 1885._NEWLINE_Kralji Konbaung so obnovili taungujske upravne reforme in dosegli najvi\xc5\xa1jo raven notranjega nadzora in zunanje \xc5\xa1iritve. Prvi\xc4\x8d v zgodovini sta burmanski jezik in kultura prevladovala v celotni dolini Iravadija. Razvoj in rast burmanske literature in gledali\xc5\xa1\xc4\x8da sta se nadaljevala z zelo visoko stopnjo pismenosti odraslih (polovica vseh mo\xc5\xa1kih in 5\xc2\xa0% \xc5\xbeensk). [55] Kljub temu sta bila obseg in uresni\xc4\x8devanje reform neenakomerna in na koncu sta se pokazala kot nezadostna za zajezitev britanskega kolonializma.\n_START_SECTION_\nBritanska Burma (1824\xe2\x80\x931948)\n_START_PARAGRAPH_\nDr\xc5\xbeavo so kolonizirali Britanci po treh angle\xc5\xa1ko-burmanskih vojnah (1824-1885). Britanska oblast je prinesla dru\xc5\xbebene, gospodarske, kulturne in druge spremembe._NEWLINE_1. januarja 1886 in s padcem Mandalaja je celotna Burma pri\xc5\xa1la pod britansko oblast. V \xc4\x8dasu kolonializma so pri\xc5\xa1li mnogi Indijci kot vojaki, javni uslu\xc5\xbebenci, gradbeni delavci in trgovci ter skupaj z angle\xc5\xa1ko-burmansko skupnostjo obvladovali gospodarsko in civilno \xc5\xbeivljenje v Burmi. Rangun (danes Jangon) je postal prestolnica britanske Burme in pomembno pristani\xc5\xa1\xc4\x8de med Kalkuto in Singapurjem._NEWLINE_Burmanska zamera je bila mo\xc4\x8dna in se je kazala v nasilnih izgredih, ki so ohromili Jangon (Rangun) vse tja do leta 1930. Nekaj nezadovoljstva je zaradi nespo\xc5\xa1tovanja burmanske kulture in tradicije povzro\xc4\x8dila britanska zavrnitev sezuvanja \xc4\x8devljev, ko so vstopili v pagodo. Budisti\xc4\x8dni menihi so postali vodilni v gibanju za neodvisnost. U Visara, menih aktivist, je umrl v zaporu po 166-dnevni gladovni stavki v protest  pravilom, ki so mu prepovedovala, da bi v zaporu nosil budisti\xc4\x8dna obla\xc4\x8dila._NEWLINE_1. aprila 1937 je Burma postala lo\xc4\x8dena upravna kolonija Velike Britanije in Ba Mo prvi premier Burme. Bil je zagovornik burmanske samouprave in je nasprotoval sodelovanju z Veliko Britanijo in sodelovanju Burme v drugi svetovni vojni. Izstopil je iz zakonodajne skup\xc5\xa1\xc4\x8dine in bil prijet zaradi upora. Leta 1940 je pred uradnim vstopom Japonske v drugo svetovno vojno Aung San oblikoval burmansko osvobodilno vojsko na Japonskem._NEWLINE_Kot glavno boji\xc5\xa1\xc4\x8de je bila Burma med drugo svetovno vojno opusto\xc5\xa1ena. Marca 1942, nekaj mesecev po tem, ko so vstopili v vojno, je japonska vojska napredovala v Jangon in uni\xc4\x8dila britansko upravo. Burmanska izvr\xc5\xa1na uprava z Ba Mojem na \xc4\x8delu je bila ustanovljena pod Japonci avgusta 1942. \xc4\x8cinditi so pod britanskim pokroviteljstvom oblikovali skupine, usposobljene za delovanje globoko v zaledju japonskih linij . Podobno so pod ameri\xc5\xa1kim okriljem delovali Merrillovi roparji in sledili \xc4\x8cinditom v burmansko d\xc5\xbeunglo leta 1943.   Konec leta 1944 so zavezni\xc5\xa1ki vojaki spro\xc5\xbeili vrsto ofenziv, ki so julija 1945 pripeljale do konca japonske vladavine. Japonci so v Burmi izgubili okoli 150.000 ljudi. _NEWLINE_\xc4\x8ceprav so se mnogi Burmanci sprva borili za Japonce kot del burmanske osvobodilne vojske, je veliko Burmancev, predvsem pripadnikov narodnih manj\xc5\xa1in, slu\xc5\xbeilo v britanski vojski. Burmanska narodna armada in Arakanska narodna armada sta se borili z Japonci od leta 1942 do 1944 in se leta 1945 priklju\xc4\x8dili zavezni\xc5\xa1kim silam. Med japonsko zasedbo je umrlo 170.000 do 250.000 civilistov. _NEWLINE_Po drugi svetovni vojni je general Aung San z narodnimi voditelji dosegel Sporazum Panglong, ki je jam\xc4\x8dil neodvisnost Burme kot enotne dr\xc5\xbeave. Aung Zan Vai, Pe Kin, Bo Hmu Aung, sir Maung D\xc5\xbei, dr. Sein Mja Maung, Mjoma U Tan \xc4\x8cve so bili med pogajalci zgodovinske panglon\xc5\xa1ke konference z vodjo, bamarskim generalom Aung Sanom in drugimi narodnimi voditelji leta 1947. Leta 1947 je Aung San postal namestnik predsednika Izvr\xc5\xa1nega sveta Burme, prehodne vlade. Toda julija 1947 so politi\xc4\x8dni tekmeci Aung Sana in ve\xc4\x8d sodelavcev umorili.\n_START_SECTION_\nNeodvisnost (1948\xe2\x80\x931962)\n_START_PARAGRAPH_\n4. januarja 1948 je nastala samostojna republika Burmanska zveza s Sao \xc5\xa0ve Taikom kot njenim prvim predsednikom in U Nujem kot prvim predsednikom vlade. Kot ve\xc4\x8dina drugih nekdanjih britanskih kolonij in \xc4\x8dezmorskih ozemelj pa Burma ni postala \xc4\x8dlanica Commonwealtha. Oblikovan je bil dvodomni parlament, sestavljen iz poslanske zbornice in senata narodnosti, ve\xc4\x8dstrankarske volitve so bile leta 1951-1952, 1956 in 1960._NEWLINE_Geografsko obmo\xc4\x8dje Burme zajema danes obmo\xc4\x8dje, kot je bilo dolo\xc4\x8deno v Sporazumu Panglong in je kombinacija Prave Burme, ki je obsegala Spodnjo in Zgornjo Burmo in obmejna obmo\xc4\x8dja, ki so jih Britanci lo\xc4\x8dili._NEWLINE_Leta 1961 je postal U Tant stalni predstavnik Burme v Zdru\xc5\xbeenih narodih in nekdanji sekretar predsednika vlade je bil izvoljen za generalnega sekretarja Zdru\xc5\xbeenih narodov. Na polo\xc5\xbeaju je bil deset let. Ko je bil generalni sekretar, je v ZN delala mlada Aung San Su \xc4\x8ci, ki je leta 1991 dobila Nobelovo nagrado za mir.\n_START_SECTION_\nVoja\xc5\xa1ka oblast (1962\xe2\x80\x932011)\n_START_PARAGRAPH_\n2. marca 1962 je general Ne Vin prevzel nadzor nad Burmo s pomo\xc4\x8djo dr\xc5\xbeavnega udara in vojske. Od takrat je bila vlada pod neposrednim ali posrednim nadzorom. Med letoma 1962 in 1974 je Burmi vladal revolucionarni svet. Skoraj vsa podro\xc4\x8dja dru\xc5\xbebe (podjetja, mediji, proizvodnja) so bila nacionalizirana ali pod vladnim nadzorom z burmanskim na\xc4\x8dinom socializma, ki je bil kombinacija sovjetskega nacionalizma in centralnega planiranja._NEWLINE_Nova ustava Socialisti\xc4\x8dne zvezne republike Burma je bila sprejeta leta 1974. Do leta 1988 so imeli enopartijski sistem z generalom in drugimi voja\xc5\xa1kimi \xc4\x8dastniki na oblasti. V tem obdobju je Burma postala ena najrevnej\xc5\xa1ih dr\xc5\xbeav na svetu.  _NEWLINE_V naslednjih letih so se ponavljali protesti proti voja\xc5\xa1ki vladavini, a so bili skoraj vedno nasilno zatrti. 7. julija 1962 so se demonstracije raz\xc5\xa1irile na Rangunsko univerzo, kar je terjalo smrt 15 \xc5\xa1tudentov. Leta 1974 so bili z vojsko nasilno zatrti protivladni protesti na pogrebu U Tanta. \xc5\xa0tudentski protesti leta 1975, 1976 in 1977 so bili prav tako hitro in nasilno zatrti._NEWLINE_Leta 1988 so se, ker so bili ljudje nezadovoljni zaradi slabega gospodarskega upravljanja in politi\xc4\x8dnega zatiranja,  za\xc4\x8dele raz\xc5\xa1irjene prodemokrati\xc4\x8dne demonstracije po vsej dr\xc5\xbeavi, znane kot vstaja 8888. Varnostne sile so ubile ve\xc4\x8d tiso\xc4\x8d protestnikov, general So Maung je uprizoril dr\xc5\xbeavni udar in oblikoval Dr\xc5\xbeavo za mir in razvojni svet (State Peace and Development Council - SLORC). Leta 1989 je SLORC po raz\xc5\xa1irjenju protestov razglasila vojno stanje. Voja\xc5\xa1ka vlada je pripravila na\xc4\x8drte za volitve Ljudske skup\xc5\xa1\xc4\x8dine 31. maja 1989. SLORC je v letu 1989 spremenila uradno ime dr\xc5\xbeave iz angle\xc5\xa1ke "Socialisti\xc4\x8dne zvezne republike  Burme" (Socialist Republic of the Union of Burma) v "Zvezo Mjanmar"._NEWLINE_Maja 1990 so prvi\xc4\x8d v skoraj 30 letih potekale svobodne volitve in Nacionalna liga za demokracijo (NLD), stranka Aung San Su \xc4\x8ci, je dobila 392 od skupaj 489 sede\xc5\xbeev (tj. 80\xc2\xa0% sede\xc5\xbeev). Vendar pa jih je voja\xc5\xa1ka hunta zavrnila in \xc5\xa1e naprej do leta 1997 je vladala SLORC, nato pa kot Dr\xc5\xbeava miru in razvojnega sveta (SPDC) do njene razpustitve marca 2011._NEWLINE__NEWLINE_ _NEWLINE_23. junija 1997 je bila Burma sprejeta v Zdru\xc5\xbeenje dr\xc5\xbeav jugovzhodne Azije (ASEAN). 27. marca 2006 je voja\xc5\xa1ka hunta, ki je v novembru 2005 preselila glavno mesto iz Jangona v bli\xc5\xbenji Pjinman, uradno imenovala novo glavno mesto Nepjido, kar pomeni "mesto kraljev". _NEWLINE_V avgustu 2007 je pove\xc4\x8danje cen dizelskega goriva in bencina povzro\xc4\x8dilo vrsto protivladnih protestov, ki jih je vlada ostro obravnavala. Protesti so nato postali kampanja civilnega odpora (imenovan tudi \xc5\xbeafranasta revolucija), ki so jo vodili budisti\xc4\x8dni menihi, na stotine jih je kljubovalo hi\xc5\xa1nim priporom in zagovarjalo demokracijo Aung San Su \xc4\x8ci._NEWLINE_Vlada jih je zatrla 26. septembra 2007. Voja\xc5\xa1ko zatrtje neoboro\xc5\xbeenih protestnikov \xc5\xbeafranaste revolucije je bilo obsojeno kot del mednarodnega odziva na burmanske protivladne proteste 2007 in je povzro\xc4\x8dilo pove\xc4\x8danje gospodarskih sankcij proti burmanski vladi._NEWLINE_V maju 2008 je ciklon Nargis povzro\xc4\x8dil veliko \xc5\xa1kodo v gosto poseljeni ri\xc5\xbeevi delti reke Iravadi.  To je bila najhuj\xc5\xa1a naravna nesre\xc4\x8da v burmanski zgodovini s poro\xc4\x8dili o 200.000 mrtvih ali pogre\xc5\xa1anih in \xc5\xa1kodi, ki je zna\xc5\xa1ala do 10.000.000.000 $, ve\xc4\x8d kot 1 milijon ljudi je ostalo brez domov. V kriti\xc4\x8dnih dneh po tej nesre\xc4\x8di je bila vlada Burme obto\xc5\xbeena, da ovira prizadevanja Zdru\xc5\xbeenih narodov za pomo\xc4\x8d. Zaprosila je za humanitarno pomo\xc4\x8d, ampak pomisleki glede tujih voja\xc5\xa1kih sil ali prisotnost strokovnjakov v dr\xc5\xbeavi je odlo\xc5\xbeila vstop ameri\xc5\xa1kih voja\xc5\xa1kih letal, ki so dostavljala zdravila, hrano in druge potreb\xc5\xa1\xc4\x8dine._NEWLINE_V za\xc4\x8detku avgusta 2009 je spopad, znan kot incident Kokang, izbruhnil v dr\xc5\xbeavi \xc5\xa0an v severni Burmi. Ve\xc4\x8d tednov se je voja\xc5\xa1ka hunta borila proti narodnim manj\xc5\xa1inam, vklju\xc4\x8dno s Kitajci Han, Va in Ka\xc4\x8dini. Med 8. in 12. avgustom, v prvih dnevih spopada, je kar 10.000 burmanskih civilistov pobegnilo v provinco Junan v sosednjo Kitajsko.\n_START_SECTION_\nDemokrati\xc4\x8dne reforme\n_START_PARAGRAPH_\nCilj burmanskega ustavnega referenduma, ki je bil 10. maja 2008, je bil vzpostavitev "disciplinirane cveto\xc4\x8de demokracije". Spremenjeno je bilo tudi ime dr\xc5\xbeave v "Zvezno republiko Mjanmar", splo\xc5\xa1ne volitve so potekale v skladu z novo ustavo leta 2010. Opazovalke volitev 2010 so opisale dogodek kot ve\xc4\x8dinoma miren, vendar pa so bili izra\xc5\xbeeni o\xc4\x8ditki o nepravilnostih na voli\xc5\xa1\xc4\x8dih, zato so Zdru\xc5\xbeeni narodi (ZN) in \xc5\xa1tevilne zahodne dr\xc5\xbeave obsodile volitve kot la\xc5\xbene._NEWLINE_Voja\xc5\xa1ko podprta "Unija za solidarnost in razvoj" je razglasila zmago na volitvah leta 2010, \xc4\x8de\xc5\xa1 da je dobila 80 odstotkov glasov. To trditev so izpodbijale \xc5\xa1tevilne prodemokrati\xc4\x8dne opozicijske skupine, ki so zatrjevale, da je voja\xc5\xa1ki re\xc5\xbeim goljufal._NEWLINE_Od izvolitve 2010 se je vlada lotila vrste reform, da bi se dr\xc5\xbeava razvijala v smeri liberalne demokracije, me\xc5\xa1anega gospodarstva in sprave. Reforme vklju\xc4\x8dujejo izpustitev voditeljice prodemokracije Aung San Su \xc4\x8ci iz hi\xc5\xa1nega pripora, ustanovitev nacionalne komisije za \xc4\x8dlovekove pravice, dodelitev splo\xc5\xa1ne amnestije za ve\xc4\x8d kot 200 politi\xc4\x8dnih zapornikov, novo delovno zakonodajo, ki bi omogo\xc4\x8dala sindikate in stavke, sprostitev tiskovne cenzure in ureditev deviznega trga._NEWLINE_Vpliv reform je bil viden na \xc5\xa1tevilnih podro\xc4\x8djih, vklju\xc4\x8dno s ponudbo ASEAN-a za sede\xc5\xbe Burme leta 2014. Obisk dr\xc5\xbeavne sekretarke ZDA Hillary Clinton v decembru 2011 je spodbudil nadaljnji napredek. To je bil prvi obisk  dr\xc5\xbeavnega sekretarja v ve\xc4\x8d kot petdesetih letih (Clintonova se je sre\xc4\x8dala z burmanskim predsednikom in nekdanjim voja\xc5\xa1kim poveljnikom Teinom Seinom kot tudi opozicijsko voditeljico Aung San Su \xc4\x8ci). Julija 2013 je bilo okoli 100 politi\xc4\x8dnih zapornikov \xc5\xa1e vedno v zaporu, medtem ko se spopadi med burmansko vojsko in lokalnimi uporni\xc5\xa1kimi skupinami nadaljujejo.\n_START_SECTION_\nDr\xc5\xbeavljanska vojna\n_START_PARAGRAPH_\nDr\xc5\xbeavljanske vojne so bile stalnica na dru\xc5\xbebenopoliti\xc4\x8dnem prizori\xc5\xa1\xc4\x8du Burme od osamosvojitve leta 1948. Te vojne so prete\xc5\xbeno boji za etni\xc4\x8dno in subnacionalno avtonomijo na obmo\xc4\x8djih, ki obkro\xc5\xbeajo etni\xc4\x8dno burmanske osrednje dele dr\xc5\xbeave. Tuji novinarji in obiskovalci potrebujejo posebno dovoljenje za obisk obmo\xc4\x8dij, na katerih potekajo dr\xc5\xbeavljanske vojne._NEWLINE_Oboro\xc5\xbeen spopad med kitajskimi uporniki in mjanmarsko vojsko je povzro\xc4\x8dil ofenzivo Kokang v februarju 2015. Spopad je prisilil 40.000 do 50.000 civilistov, da so zapustili svoje domove in poiskali zavetje na kitajski strani meje. Kitajska vlada je bila obto\xc5\xbeena dajanja voja\xc5\xa1ke pomo\xc4\x8di kitajskim upornikom.\n_START_SECTION_\nGeografija\n_START_PARAGRAPH_\nBurma ima skupno povr\xc5\xa1ino 678.500 kvadratnih kilometrov. Le\xc5\xbei med zemljepisno \xc5\xa1irino 9 \xc2\xb0 in 29 \xc2\xb0 N in zemljepisno dol\xc5\xbeino 92 \xc2\xb0 in 102 \xc2\xb0 E. Februarja 2011 je Burmo sestavljalo 14 dr\xc5\xbeav in regij, 67 okro\xc5\xbeij, 330 mestnih okro\xc5\xbeij, 64 podokro\xc5\xbeij, 377 mest, 2914 oddelkov, 14.220 va\xc5\xa1kih skupnosti in 68.290 vasi._NEWLINE_Burma meji na severozahodu na Banglade\xc5\xa1 in dr\xc5\xbeave Mizoram, Manipur, Nagaland in Aruna\xc4\x8dal Prade\xc5\xa1 Indijo. Na severu in severovzhodu meji na avtonomno pokrajino Tibet in provinco Junan; kitajsko-burmanska meja je skupaj dolga  2185 km. Meji tudi na Laos in Tajsko na jugovzhodu. Burma ima 1930 km morske obale ob Bengalskem zalivu in Andamanskem morju na jugozahodu in jugu, kar je \xc4\x8detrtina njenega celotnega obsega. _NEWLINE_Na severu gore Hengduan je meja s Kitajsko. Hkakabo Razi, ki je v dr\xc5\xbeavi Ka\xc4\x8din, je z nadmorsko vi\xc5\xa1ino 5881 metrov najvi\xc5\xa1ja to\xc4\x8dka v Burmi. Mnoge gorske verige, kot so Rakhine Joma, Bago Joma, \xc5\xa0an in Tenaserim prav tako oblikujejo Burmo, in vse le\xc5\xbeijo na severu do ju\xc5\xbeno od Himalaje._NEWLINE_Gorske verige delijo trije re\xc4\x8dni sistemi: reka Iravadi, Salvin (Tanlvin) in Sitaung. Iravadi je najdalj\xc5\xa1a reka v Burmi, dolga skoraj 2170 kilometrov in se izliva v zaliv Martaban. Med gorskimi verigami le\xc5\xbeijo rodovitne ravnice. Ve\xc4\x8dina prebivalstva Burme \xc5\xbeivi v dolini reke Iravadi med planotama Rakhine Joma in \xc5\xa0an.\n_START_SECTION_\nPodnebje\n_START_PARAGRAPH_\nVelik del dr\xc5\xbeave le\xc5\xbei med rakovim povratnikom in ekvatorjem. S svojimi obalnimi regijami le\xc5\xbei v monsunskem delu Azije, ki prejme ve\xc4\x8d kot 5000 mm de\xc5\xbeja letno. Letna koli\xc4\x8dina padavin v regiji delte je pribli\xc5\xbeno 2500 mm, medtem ko je povpre\xc4\x8dna letna koli\xc4\x8dina padavin v suhi coni v osrednji Burmi manj kot 1000 mm. Severne regije so hladnej\xc5\xa1e, s povpre\xc4\x8dno temperaturo 21 \xc2\xb0C. Obalne in regija delte imajo povpre\xc4\x8dno najvi\xc5\xa1jo temperaturo 32 \xc2\xb0C.\n_START_SECTION_\nRastlinstvo in \xc5\xbeivalstvo\n_START_PARAGRAPH_\nUpo\xc4\x8dasnjena gospodarska rast Burme je prispevala k ohranjanju ve\xc4\x8djega dela okolja in ekosistemov. Gozdovi, vklju\xc4\x8dno z gostim tropskim rastjem in dragoceno tikovino (Tectona grandis) v spodnji Burmi, pokrivajo ve\xc4\x8d kot 49\xc2\xa0% dr\xc5\xbeave, vklju\xc4\x8dno z obmo\xc4\x8dji akacije, bambusa, Hopea odorata in Magnolia champaca, kokosove palme in palmo Areca catechu  ter kav\xc4\x8dukovca. V severnem vi\xc5\xa1avju veliko zemlje zajemajo hrast, bor in razli\xc4\x8dni rododendroni. _NEWLINE_Mo\xc4\x8dna se\xc4\x8dnja po zakonu o gozdarstvu iz leta 1995 je resno zmanj\xc5\xa1ala gozdne povr\xc5\xa1ine in habitat prosto\xc5\xbeive\xc4\x8dih \xc5\xbeivali. Zemlji\xc5\xa1\xc4\x8da ob obali so prekrita z raznimi vrstami tropskega sadja in mangrovami, \xc4\x8deprav je veliko za\xc5\xa1\xc4\x8ditenih mangrov izginilo. V ve\xc4\x8djem delu osrednje Burme (suha cona) je vegetacija redka in zakrnela._NEWLINE_Tipi\xc4\x8dne d\xc5\xbeungelske \xc5\xbeivali, predvsem tigri in leopardi, se v Burmi redko pojavljajo. V zgornji Burmi so nosorogi, divji bivoli (Bubalus), divje svinje, jeleni, antilope in sloni, ki so tudi udoma\xc4\x8deni ali vzrejeni v ujetni\xc5\xa1tvu za uporabo kot delovna \xc5\xbeival, zlasti v gozdarstvu. Manj\xc5\xa1i sesalci so \xc5\xa1tevilni, to so giboni, opice, lete\xc4\x8de lisice in tapirji. \xc5\xa0tevil\xc4\x8dnost ptic je opazna z ve\xc4\x8d kot 800 vrstami, vklju\xc4\x8dno papige, pavi, fazani, vrane, \xc4\x8daplje in paddybirds (ri\xc5\xbeeve ptice). Med plazilci so krokodili, gekoni, kobre, burmanski piton in \xc5\xbeelve.  Na stotine vrst sladkovodnih rib so velik in zelo pomemben vir hrane. Za seznam za\xc5\xa1\xc4\x8ditenih obmo\xc4\x8dij glej seznam zavarovanih obmo\xc4\x8dij v Burmi.\n_START_SECTION_\nDemografija\n_START_PARAGRAPH_\nZa\xc4\x8dasni popisi 2014 ka\xc5\xbeejo, da je vsega prebivalstva 51.419.420.  Ta \xc5\xa1tevilka ne vklju\xc4\x8duje ocenjenih 1.206.353 oseb v delih severne Rakhine, dr\xc5\xbeav Ka\xc4\x8din in Kajin, ki niso bili pre\xc5\xa1teti. Ljudje, ki so bili v \xc4\x8dasu popisa v tujini, niso vklju\xc4\x8deni. Obstaja ve\xc4\x8d kot 600.000 registriranih delavcev migrantov iz Burme na Tajskem in milijon ve\xc4\x8d, ki delajo na \xc4\x8drno. Burmanski delavci migranti predstavljajo 80\xc2\xa0% delavcev migrantov na Tajskem. Gostota prebivalstva je 76 na kvadratni kilometer in je med najni\xc5\xbejimi v jugovzhodni Aziji._NEWLINE_Rodnost v Burmi je bila leta 2011 2,23 in je nizka v primerjavi z dr\xc5\xbeavami jugovzhodne Azije v podobnem gospodarskem polo\xc5\xbeaju (Kambod\xc5\xbea 3,18 in Laos 4,41). Kljub odsotnosti nacionalne politike prebivalstva je rodnost  veliko ni\xc5\xbeja v urbanih obmo\xc4\x8djih._NEWLINE_Sorazmerno hiter upad rodnosti je pripisati ve\xc4\x8d dejavnikom, vklju\xc4\x8dno z ekstremno poznimi sklenitvami zakonske zveze, raz\xc5\xa1irjenostjo nezakonitih splavov in visokega dele\xc5\xbea samskih, neporo\xc4\x8denih \xc5\xbeensk v rodni dobi (25,9\xc2\xa0% \xc5\xbeensk, starih 30-34 in 33,1% mo\xc5\xa1kih in \xc5\xbeensk, starih od 25-34 let).\n_START_SECTION_\nJeziki\n_START_PARAGRAPH_\nV Burmi so \xc5\xa1tiri glavne jezikovne dru\xc5\xbeine: kitajsko-tibetanska, tajsko-kadajska, avstroazijska in indoevropska.  Kitajsko-tibetanski jeziki so najbolj raz\xc5\xa1irjeni. Vklju\xc4\x8dujejo burman\xc5\xa1\xc4\x8dino, karen\xc5\xa1\xc4\x8dino, ka\xc4\x8din\xc5\xa1\xc4\x8dico, jezik \xc4\x8din in kitaj\xc5\xa1\xc4\x8dino. Primarni tajsko-kadajski jezik je \xc5\xa1an. Monski jezik, palaung in va so glavni avstroazijski govorjeni jeziki v Burmi. Dva glavna indoevropska jezika sta pali, liturgi\xc4\x8dni jezik teravadskega  budizma, in angle\xc5\xa1\xc4\x8dina._NEWLINE_Burman\xc5\xa1\xc4\x8dina, materni jezik Burmancev in uradni jezik v Burmi, je povezana s tibetanskim in kitajskim jezikom. To se vidi v pisavi, ki sestoji iz kro\xc5\xbenih in polkro\xc5\xbenih pismenk, ki so bile prilagojene ju\xc5\xbenoindijskim v 5. stoletju. Najstarej\xc5\xa1i znani zapisi v burman\xc5\xa1\xc4\x8dini so iz 11. stoletja. Uporabljajo jih tudi pali, sveti jezik teravadskega budizma, in ve\xc4\x8d jezikov narodnih manj\xc5\xa1in, vklju\xc4\x8dno \xc5\xa1anski jezik, ve\xc4\x8d karenskih nare\xc4\x8dij in kajah (Kareni) z dodatkom posebnih znakov za vsak jezik. _NEWLINE_Burmanska dru\xc5\xbeba je tradicionalno poudarjala pomen izobra\xc5\xbeevanja. V vaseh se otroci pogosto \xc5\xa1olajo v samostanih. Sekundarno in terciarno izobra\xc5\xbeevanje poteka v dr\xc5\xbeavnih \xc5\xa1olah.\n_START_SECTION_\nIzobra\xc5\xbeevanje\n_START_PARAGRAPH_\nGlede na podatke Unescovega in\xc5\xa1tituta za statistiko je bila uradna stopnja pismenosti v Burmi leta 2000 90-odstotna.   V preteklosti je imela Burma vedno visoko stopnjo pismenosti. _NEWLINE_Izobra\xc5\xbeevalni sistem Burme upravlja vladna agencija, Ministrstvo za \xc5\xa1olstvo. Izobra\xc5\xbeevalni sistem temelji na sistemu Zdru\xc5\xbeenega kraljestva zaradi skoraj stoletne britanske in kr\xc5\xa1\xc4\x8danske navzo\xc4\x8dnosti v Burmi. Skoraj vse \xc5\xa1ole so dr\xc5\xbeavne, vendar se je nedavno pove\xc4\x8dalo \xc5\xa1tevilo zasebnih angle\xc5\xa1kih jezikovnih \xc5\xa1ol. \xc5\xa0olanje je obvezno do konca osnovne \xc5\xa1ole, pribli\xc5\xbeno do starosti okoli 9 let, medtem ko je obvezno \xc5\xa1olanje do starosti 15 ali 16 let na mednarodni ravni._NEWLINE_Burma ima 101 univerzo, 12 in\xc5\xa1titutov, 9 stopenjskih \xc5\xa1ol in 24 kolid\xc5\xbeev, skupno 146 visoko\xc5\xa1olskih ustanov. Imajo \xc5\xa1e 2047 osnovnih visokih \xc5\xa1ol, 2605 osnovnih srednjih \xc5\xa1ol, 29.944 osnovnih \xc5\xa1ol in 5952 \xc5\xa1ol po osnovni. V okviru tega sistema obstaja 1692 multimedijskih u\xc4\x8dilnic._NEWLINE_Imajo \xc5\xa1tiri mednarodne \xc5\xa1ole: WASC in College Board-International School Yangon (ISY), Crane International School Yangon (CISM), Yangon International School (Yis) in Mednarodna \xc5\xa1ola Mjanmar (ISM) v Jangonu.\n_START_SECTION_\nKriminal\n_START_PARAGRAPH_\nBurma je ena izmed najbolj skorumpiranih dr\xc5\xbeav na svetu. Indeks 2012, Transparency International Corruption Perceptions uvr\xc5\xa1\xc4\x8da dr\xc5\xbeavo na 171. mesto od 176 dr\xc5\xbeav. _NEWLINE_Burma je druga najve\xc4\x8dja svetovna proizvajalka opija za Afganistanom. Pridelajo pribli\xc5\xbeno 25\xc2\xa0% opija v svetu. Je del tako imenovanega Zlatega trikotnika. Industrija opija je imela monopol v kolonialnih \xc4\x8dasih in je od takrat s pomo\xc4\x8djo podkupljivih uradnikov nezakonito delovala med burmanskimi voja\xc5\xa1kimi in uporni\xc5\xa1kimi borci, predvsem kot osnova za proizvodnjo heroina._NEWLINE_Burma je najve\xc4\x8dji proizvajalec metamfetamina na svetu, vklju\xc4\x8dno z drogo yaba, ki jo najdemo na Tajskem, proizvedejo v Burmi, zlasti v Zlatem trikotniku in severovzhodni dr\xc5\xbeavi \xc5\xa0an, ki meji s Tajsko, Laosom in Kitajsko. Burmanski yaba se obi\xc4\x8dajno proda na Tajsko prek Laosa, preden ga odpeljejo skozi severovzhodno tajsko regijo Isan.\n_START_SECTION_\nGospodarstvo\n_START_PARAGRAPH_\nBurma je ena izmed najrevnej\xc5\xa1ih dr\xc5\xbeav v jugovzhodni Aziji, ki trpijo zaradi desetletij stagnacije, slabega upravljanja in izolacije. Pomanjkanje izobra\xc5\xbeene delovne sile, usposobljene za sodobne tehnologije, ovira burmansko gospodarstvo._NEWLINE_Burma nima ustrezne infrastrukture. Blago potuje predvsem \xc4\x8dez tajsko mejo in vzdol\xc5\xbe reke Iravadi. \xc5\xbdeleznice so stare in nepopolne ter slabo vzdr\xc5\xbeevane, saj so bile zgrajene v poznem 19. stoletju. Ceste so obi\xc4\x8dajno netlakovane, razen v ve\xc4\x8djih mestih. Pomanjkanje energije se pojavlja po vsej dr\xc5\xbeavi, tudi v Jangonu, le 25\xc2\xa0% prebivalcev v dr\xc5\xbeavi ima elektriko._NEWLINE_Voja\xc5\xa1ka vlada ima polo\xc5\xbeaj ve\xc4\x8dine zainteresiranih strani v vseh glavnih industrijskih korporacijah v dr\xc5\xbeavi (od proizvodnje olja in potro\xc5\xa1ni\xc5\xa1kega blaga do prometa in turizma). _NEWLINE_Nacionalna valuta je \xc4\x8dat (kyat). Med letoma 2005 in 2007 je bila inflacija 30,1-odstotna. Inflacija je resen problem za gospodarstvo._NEWLINE_V obdobju 2010-2011 je Banglade\xc5\xa1 izvozil v Mjanmar izdelkov v vrednosti 9.650.000 ameri\xc5\xa1kih dolarjev. Letni uvoz zdravil in medicinske opreme v Burmo je v letu 2000 zna\xc5\xa1al 160 milijonov ameri\xc5\xa1kih dolarjev._NEWLINE_V zadnjih letih sta Kitajska in Indija sku\xc5\xa1ali okrepiti vezi z vlado v gospodarsko korist. Mnogi narodi, vklju\xc4\x8dno z Zdru\xc5\xbeenimi dr\xc5\xbeavami Amerike in Kanado ter Evropsko unijo, so uvedli nalo\xc5\xbebene in trgovinske sankcije. Zdru\xc5\xbeene dr\xc5\xbeave Amerike in Evropska unija so ve\xc4\x8dino svojih sankcij omilile v letu 2012. Tuje nalo\xc5\xbebe prihajajo predvsem iz Kitajske, Singapurja, Filipinov, Ju\xc5\xbene Koreje, Indije in Tajske.\n_START_SECTION_\nZgodovina\n_START_PARAGRAPH_\nPod britansko upravo je bila Burma druga najbogatej\xc5\xa1a dr\xc5\xbeava v jugovzhodni Aziji. Bila je najve\xc4\x8dja svetovna izvoznica ri\xc5\xbea. Imela je tudi veliko naravnih bogastev in delovne sile.  Britanska Burma je za\xc4\x8dela izva\xc5\xbeati surovo nafto leta 1853 in bila ena prvih proizvajalcev nafte na svetu. Burma proizvede 75\xc2\xa0% tikovine na svetu. Bogastvo je bilo v glavnem v rokah Evropejcev. Leta 1930 je kmetijska proizvodnja  padla, mednarodne cene ri\xc5\xbea so se zmanj\xc5\xa1ale in si niso opomogle ve\xc4\x8d desetletij._NEWLINE_Med drugo svetovno vojno so Britanci uni\xc4\x8dili glavne vladne stavbe, naftne vrelce in rudnike volframa, kositra, svinca in srebra, da jih ne bi dobili Japonci. Burmo sta bombardirali obe strani. Po osamosvojitvi je bila dr\xc5\xbeava v ru\xc5\xa1evinah, njena glavna infrastruktura je bila popolnoma uni\xc4\x8dena. Potem ko je bila leta 1948 oblikovana parlamentarna vlada, se je premier U Nu lotil nacionalizacije in je bila dr\xc5\xbeava razgla\xc5\xa1ena za lastnico vseh zemlji\xc5\xa1\xc4\x8d. Vlada je tudi posku\xc5\xa1ala izvajati osemletni na\xc4\x8drt razvoja. Leta 1950 je izvoz ri\xc5\xbea padel za dve tretjini in izvoz mineralnih surovin za ve\xc4\x8d kot 96\xc2\xa0% (v primerjavi z obdobjem pred drugo svetovno vojno). Na\xc4\x8drti so bili delno financirani s tiskanjem denarja, kar je privedlo do inflacije._NEWLINE_Leta 1962 so sledili gospodarskemu sistemu, imenovanemu burmanska pot v socializem, na\xc4\x8drtovali so, da bodo nacionalizirali vso industrijo, razen kmetijstva. Katastrofalen program je pahnil Burmo v polo\xc5\xbeaj ene najrevnej\xc5\xa1ih dr\xc5\xbeav na svetu. Burma je imela status najmanj razvite dr\xc5\xbeave v ZN leta 1987, ki je razglasila svoj gospodarski ste\xc4\x8daj.\n_START_SECTION_\nKmetijstvo\n_START_PARAGRAPH_\nGlavni kmetijski pridelek je ri\xc5\xbe, ki pokriva pribli\xc5\xbeno 60\xc2\xa0% celotne povr\xc5\xa1ine obdelovalnih povr\xc5\xa1in v dr\xc5\xbeavi. Ri\xc5\xbe predstavlja 97\xc2\xa0% celotne proizvodnje zrnja za hrano. Z uvajanjem 52 modernih sort ri\xc5\xbea z International Rice Research Institute, uvedenih med letoma 1966 in 1997, se je proizvodnja pove\xc4\x8dala do 14 milijonov ton v letu 1987 in 19 milijonov ton v letu 1996. Do leta 1988 so bile moderne sorte posajene na polovici ri\xc5\xbeevih polj v dr\xc5\xbeavi, vklju\xc4\x8dno z 98 odstotkov na namakanih povr\xc5\xa1inah. Proizvodnja ri\xc5\xbea je bila v letu 2008 ocenjena na 50 milijonov ton.\n_START_SECTION_\nPridelava droge\n_START_PARAGRAPH_\nBurma je tudi druga najve\xc4\x8dja svetovna proizvajalka opija, kar je 8\xc2\xa0% celotne svetovne proizvodnje in je glavni vir prepovedanih drog, vklju\xc4\x8dno z amfetamini. Prepoved proizvodnje opija od leta 2002 kot posledica mednarodnih pritiskov je pomenila, da so kmetje v regijah Kokang in Va ostali brez trajnih virov prihodkov. Zdaj so odvisni od prilo\xc5\xbenostnih del.\n_START_SECTION_\nNaravni viri\n_START_PARAGRAPH_\nBurma ima drage kamne, kot so rubini, safirji, biseri in \xc5\xbead. Rubini prinesejo najve\xc4\x8d dohodka; 90\xc2\xa0% rubinov na svetu prihaja iz Burme, rde\xc4\x8di kamni so cenjeni zaradi svoje \xc4\x8distosti in odtenka. Tajska kupi ve\xc4\x8dino draguljev. "Dolina rubinov" le\xc5\xbei v goratem obmo\xc4\x8dju okoli Mogoka, 200 km severno od Mandalaja in je znana po redkih golobje rde\xc4\x8dih rubinih in modrih safirjih. _NEWLINE_Veliko ameri\xc5\xa1kih in evropskih draguljarjev, vklju\xc4\x8dno Bulgari, Tiffany in Cartier, zavra\xc4\x8dajo uvoz teh kamnov zaradi bednih delovnih razmer v rudnikih. Human Rights Watch je spodbudila popolno prepoved nakupa burmanskih draguljev na podlagi poro\xc4\x8dil in ker skoraj vsi dobi\xc4\x8dki pristanejo pri vladajo\xc4\x8di hunti, saj je bila ve\xc4\x8dina rudarske dejavnosti v dr\xc5\xbeavi nacionalizirana. Vlada Burme nadzoruje trgovino draguljev v neposredni lasti ali s skupnimi vlaganji z zasebnimi lastniki rudnikov._NEWLINE_Druge panoge vklju\xc4\x8dujejo kmetijske pridelke, tekstil, lesene izdelke, gradbeni material, kovine, nafto in zemeljski plin.\n_START_SECTION_\nTurizem\n_START_PARAGRAPH_\nLeta 1992 je vlada za\xc4\x8dela spodbujati turizem v dr\xc5\xbeavi. V letu 2006 je bilo manj kot 270.000 turistov kljub prizadevanju burmanskega ministrstva za hotelirstvo in turizem._NEWLINE_Najbolj priljubljeni turisti\xc4\x8dni cilji v Burmi so velika mesta, kot sta Jangon in Mandalaj, verska mesta po dr\xc5\xbeavi Mon, Pindaja, Bago in Hpa-An, naravne poti ob jezeru Inle, Kengtung, Putao, Pjin O Lvin, starodavna mesta, kot so Bagan in Mrauk U, kot tudi pla\xc5\xbee v krajih Nabule, Ngapali, Ngve-Saung, Mergui. Kljub temu je velik del dr\xc5\xbeave zaprt za turiste zaradi povezav med tujci in ljudmi v Burmi, zlasti v obmejnih regijah, ki so pod policijskim nadzorom. O politiki se s tujci ne sme razpravljati, zagro\xc5\xbeena je kazen zapora. Letu 2001 je Myanmar Tourism Promotion Board izdal odredbo lokalnim uradnikom za za\xc5\xa1\xc4\x8dito turistov in omejil "nepotrebne stike" med tujci in navadnimi burmanskimi ljudmi._NEWLINE_Najpogostej\xc5\xa1i na\xc4\x8din za vstop v dr\xc5\xbeavo je z letalom ali po kopnem.  Tujci ne morejo v Mjanmar ali iz njega po morju ali reki. Je zelo malo mejnih prehodov, ki omogo\xc4\x8dajo prehod zasebnih vozil, kot je na meji med krajem Ruili (Kitajska) in Mu-se, na meji med Htee Kee (Burma) in Ban Phu Nam Ron (Tajska) (najbolj neposredna povezava med Daveiem in Kan\xc4\x8danaburijem) in meja med Mjavadijem (Burma) in Mae Sotom (Tajska)._NEWLINE_Letalske povezave so na voljo v ve\xc4\x8dino dr\xc5\xbeav, \xc4\x8deprav so direktni leti omejeni predvsem na Tajsko in druge letalske dru\xc5\xbebe ASEAN-a. Po reviji Eleven: "V preteklosti je bilo le 15 mednarodnih letalskih linij, a se je \xc5\xa1tevilo letalskih povezav z direktnimi leti v zadnjem \xc4\x8dasu pove\xc4\x8dalo: iz Japonske, Katarja, Tajvana, Ju\xc5\xbene Koreje, Nem\xc4\x8dije in Singapurja.\xc2\xab\xc2\xa0 Pri\xc4\x8dakujejo sicer pove\xc4\x8danje, a \xc5\xa1e vedno so v glavnem tajske in druge azijske letalske dru\xc5\xbebe.\n_START_SECTION_\nEkonomske sankcije\n_START_PARAGRAPH_\nVlada Burme je pod gospodarskimi sankcijami Ministrstva za finance ZDA (31 CFR Part 537, 16. avgusta 2005) in odredb 13047 (1997), 13310 (2003), 13448 (2007), 13464 (2008) in najnovej\xc5\xa1e, 13619 (2012). Vpra\xc5\xa1anje je, ali so imele ameri\xc5\xa1ke sankcije ve\xc4\x8d negativnih u\xc4\x8dinkov na civilno prebivalstvo ali na voja\xc5\xa1ko oblast. _NEWLINE_Od maja 2012 do februarja 2013 so Zdru\xc5\xbeene dr\xc5\xbeave za\xc4\x8dele zaostrovati gospodarske sankcije proti Burmi "v odgovor na zgodovinske reforme, ki so se odvijale v tej dr\xc5\xbeavi". Sankcije ostajajo za blokirane banke in vse poslovne subjekte, ki so v ve\xc4\x8d kot 50-odstotni lasti oseb, ki so  "posebej ozna\xc4\x8dene in blokirane osebe na seznamu OFAC (seznam SDN)".\n_START_SECTION_\nEkonomska sprostitev po letu 2011\n_START_PARAGRAPH_\nV marcu 2012 se je pojavil osnutek zakona za tuje nalo\xc5\xbebe, prvi po ve\xc4\x8d kot dveh desetletjih. Tujci ne bodo ve\xc4\x8d potrebovali lokalnega partnerja za za\xc4\x8detek poslovanja v dr\xc5\xbeavi in bodo lahko zakonito zakupili lastno premo\xc5\xbeenje, ne pa ga kupili. Predlog zakona tudi dolo\xc4\x8da, da mora biti v podjetju vsaj 25\xc2\xa0% burmanskih dr\xc5\xbeavljanov kot usposobljene delovne sile, s poznej\xc5\xa1im usposabljanjem pa od 50 do 75\xc2\xa0%._NEWLINE_V letu 2012 je Azijska razvojna banka uradno za\xc4\x8dela ponovno sodelovati z dr\xc5\xbeavo pri financiranju infrastrukturnih in razvojnih projektov. Zdru\xc5\xbeene dr\xc5\xbeave Amerike, Japonska in dr\xc5\xbeave Evropske unije so prav tako za\xc4\x8dele zmanj\xc5\xa1evati ali odpravljati gospodarske sankcije ter omogo\xc4\x8dati neposredne tuje nalo\xc5\xbebe, ki bodo zagotavljale burmanski vladi  dodatne dav\xc4\x8dne prihodke._NEWLINE_V decembru 2014 je Mjanmar podpisal sporazum za ustanovitev svoje prve borze. Yangon Stock Exchange Joint Venture Co. Ltd je bila ustanovljena z 51 odstotki Mjanmarske gospodarske banke, 30,25 odstotka japonske  Daiwa Institute of Research Ltd  in 18,75 odstotka japonske Exchange Group.\n_START_SECTION_\nMerske enote\n_START_PARAGRAPH_\nPo podatkih World Factbook je Burma je ena od treh dr\xc5\xbeav skupaj z Liberijo in Zdru\xc5\xbeenimi dr\xc5\xbeavami Amerike, ki niso sprejele mednarodnega sistema enot (SI) - metri\xc4\x8dnega sistema kot uradnega sistema za ute\xc5\xbei in mere. Skupne enote za mere so posebne za Burmo, vendar spletne vladne strani uporabljajo obe imperialni enoti in metri\xc4\x8dni sistem.  _NEWLINE_V juniju 2011 je v burmanski vladi ministrstvo za trgovino za\xc4\x8delo razpravo o predlogih za reformo sistema merjenja in sprejetje mednarodnega sistema enot z ve\xc4\x8dino svojih trgovinskih partnerjev. V oktobru 2013 so poro\xc4\x8dali, da je dr. Pvint San, namestnik ministra za trgovino, napovedal, da se dr\xc5\xbeava pripravlja na sprejetje mednarodnega sistema enot.\n_START_SECTION_\nKuhinja\n_START_PARAGRAPH_\nZa burmansko kuhinjo je zna\xc4\x8dilno, da pozna veliko ribjih jedi, kot so ribje omake, ngapi (fermentirana morska hrana) in posu\xc5\xa1ene kozice._NEWLINE_Mohinga je tradicionalna jed za zajtrk in je narodna jed Burme. Morska hrana je pogosta sestavina v obalnih mestih, kot so Sitve, \xc4\x8caukpju, Molamjaing (prej Moulmein), Mjeik in Davej, medtem ko sta meso in perutnina pogostej\xc5\xa1a v celinskih mestih, kot je Mandalaj. Sladkovodne ribe in kozice so bile sestavina celinske kuhinje kot primaren vir beljakovin in se uporabljajo na razli\xc4\x8dne na\xc4\x8dine, sve\xc5\xbee, soljene cele ali v filejih, soljene in su\xc5\xa1ene, kot slana pasta ali fermentirano kislo in stisnjeno._NEWLINE_Burmanska kuhinja vsebuje tudi razli\xc4\x8dne solate (a toke) z eno glavno sestavino, ki je iz \xc5\xa1kroba, kot je ri\xc5\xbe, p\xc5\xa1enica in ri\xc5\xbeevi rezanci, stekleni rezanci, krompir, ingver, paradi\xc5\xbenik, kombava, dolgi fi\xc5\xbeol, lahpet (fermentirani ali vlo\xc5\xbeeni \xc4\x8dajni listi) in ngapi (ribja krema).\n_START_SECTION_\nUmetnost\n_START_PARAGRAPH_\nBurmanska sodobna umetnost se je razvila precej samostojno in precej hitro._NEWLINE_Eden prvih \xc5\xa1tudentov zahodne umetnosti je bil Ba Njan (1897\xe2\x80\x931945). Skupaj z Ngve Gaing (1901\xe2\x80\x931967) in pe\xc5\xa1\xc4\x8dico drugih umetnikov so bili pionirji zahodnega sloga slikarstva v Burmi. Ve\xc4\x8dina \xc5\xa1tudentov se je pozneje u\xc4\x8dila od mojstrov prek vajeni\xc5\xa1tva. Nekaj znanih sodobnih umetnikov: Lun Gyve, Aung \xc4\x8co Htet, MPP Jei Mjint, Mjint Sve, Min Vai Aung, Aung Mjint, Kin Maung Jin, Po Po in Zo Zo Aung._NEWLINE_Ve\xc4\x8dina mladih umetnikov, ki so bili rojeni leta 1980, ima ve\xc4\x8dje mo\xc5\xbenosti za umetni\xc5\xa1ko ustvarjanje v dr\xc5\xbeavi in zunaj nje. Performans je priljubljena zvrst med burmanskimi mladimi umetniki.\n_START_SECTION_\nUnescova dedi\xc5\xa1\xc4\x8dina\n_START_PARAGRAPH_\nStarodavno mesto Pju (Pyu Ancient Cities) vsebuje ostanke ope\xc4\x8dnatih stup, zidov in obrambnih jarkov v mestih Halin (regija Sagaing, okro\xc5\xbeje \xc5\xa0vebo; 22.473415\xc2\xb0N 95.815159\xc2\xb0E), Beiktano (regija Magve, okro\xc5\xbeje Taungdvind\xc5\xbei; 20.006993\xc2\xb0N 95.374134\xc2\xb0E) in \xc5\xa0ri Ksetra (regija Bago, okro\xc5\xbeje Pjaj; 18.809632\xc2\xb0N 95.289602\xc2\xb0E), ki so v obse\xc5\xbeni namakani pokrajini v suhem obmo\xc4\x8dju pore\xc4\x8dja reke Iravadi. Ka\xc5\xbeejo razcvet kraljestva Pju v ve\xc4\x8d kot 1000 letih, med 200 pr. n. \xc5\xa1t. in 900 n. \xc5\xa1t. Pokrivajo kombinirano povr\xc5\xa1ino ve\xc4\x8d kot 5000 hektarjev, ki so v varovalnih pasovih z dodatno povr\xc5\xa1ino skoraj 7000 hektarjev. So precej nedotaknjena mestna naselja za visokimi zidovi in obrambnimi jarki, urejena v veliki namakani pokrajini, vsebujejo ostanke monumentalnih ope\xc4\x8dnih budisti\xc4\x8dnih stup (relikviariji), druge ritualne strukture, pala\xc4\x8de - trdnjave, pokopali\xc5\xa1\xc4\x8da, naprave za upravljanja voda - nekatere \xc5\xa1e vedno v uporabi, ki temeljijo na organiziranem intenzivnem kmetijstvu, in zgodnje lokacije industrijske proizvodnje. Tri mesta so delno izkopana arheolo\xc5\xa1ka najdi\xc5\xa1\xc4\x8da._NEWLINE_Starodavna mesta Pju so zaznamovala nastanek prve zgodovinsko dokumentirane budisti\xc4\x8dne urbane civilizacije v jugovzhodni Aziji. Skupaj ta tri mesta zagotavljajo materialne dokaze v zgodnjih, zrelih in poznih fazah civilizacije Pju. Ustanovitev pismenih budisti\xc4\x8dnih samostanskih skupnosti je nastala v povezavi z organizacijo kmetijske proizvodnje, specializirane industrijske proizvodnje pri proizvajalcih izdelkov, gradnjo verskih spomenikov iz opeke in razvojem edinstvenih pogrebnih praks. Tehnolo\xc5\xa1ke inovacije  upravljanja virov, hidravlika, kmetijstvo, proizvodnja opeke in uporaba \xc5\xbeeleza v starodavnih mestih so temelj za pomemben napredek v urbanizmu in pri gradnji objektov, ki so nastali pri ustvarjanju urbanih prototipov, ki so se pozneje, v naslednjih tiso\xc4\x8d letih, pokazali kot kriti\xc4\x8den vpliv na tvorbo mest v jugovzhodni Aziji._NEWLINE_Urbana morfologija mest Pju je bila izdelana za zna\xc4\x8dilnimi masivnimi zidovi, obdanimi z jarki; omre\xc5\xbeje cest in kanalov, ki so povezovali urbani prostor znotraj obzidja z obse\xc5\xbenim obmo\xc4\x8djem dislociranega razvoja; skladi\xc5\xa1\xc4\x8da za kmetijske pridelke in izdelano blago pred po\xc5\xa1iljanjem po kopenskih in re\xc4\x8dnih poteh; podro\xc4\x8dja specializirane proizvodnje; javne slu\xc5\xbebe in objekti za shranjevanje hrane; monumentalne verske strukture, kot so visoke stupe in sveta vodna telesa. V bli\xc5\xbeini sredi\xc5\xa1\xc4\x8da mesta Pju so bile pala\xc4\x8de - trdnjave, ki so ozna\xc4\x8devale kozmi\xc4\x8dno me\xc5\xa1anico politi\xc4\x8dnega in dru\xc5\xbebenega vesolja.'